༈བློ་གྲོས་གསེར་གྱི་བུམ་པ་བཟང་པོ་ལས།  ། ཟབ་རྒྱས་དམ་པའི་ཆོས་ཀྱི་བདུད་རྩིའི་རྒྱུན།  ། རིས་མེད་སྐལ་བཟང་ཡོངས་ལ་འགྱེད་མཛད་པ།  ། དཔལ་ལྡན་བླ་མའི་ཞབས་ལ་གསོལ་བ་འདེབས།  ། བླ་མ་དཀོན་མཆོག་གསུམ་གྱི་ཐུགས་རྗེ་དང་།  ། བདག་སོགས་དད་མོས་རྟེན་འབྲེལ་ཚོགས་པའི་མཐུས།  ། བླ་མའི་ཡང་སྲིད་ཕྱོགས་འདིར་མྱུར་བྱོན་ཏེ།  ། བསྟན་དང་འགྲོ་བའི་དཔལ་དུ་འགྱུར་བར་ཤོག། དད་པས་གསོལ་བ་འདེབས་པ་བདག་ཅག་རྣམས།  ། ཚེ་རབས་ཀུན་ཏུ་ཐེག་མཆོག་བཤེས་གཉེན་གྱིས།  ། འབྲལ་མེད་རྗེས་བཟུང་ས་ལམ་ཡོན་ཏན་ཀུན།  ། མཐར་ཕྱིན་རྒྱལ་བའི་གོ་འཕང་མྱུར་ཐོབ་ཤོག། ཅེས་ཨོར་དུ་སུ་ཅུ་གང་པེའི་ཟིའི་བླ་མ་དབེན་པའི་གནས་སུ་སྒྲུབ་པ་སྙིང་པོར་བྱེད་པའི་མཎྜི་ཏ་ཆོས་རྗེ་བློ་བཟང་སྐལ་བཟང་གི་སྐྱེ་སྲིད་མྱུར་གསལ་གྱི་གསོལ་འདེབས་འདི་ལྟ་བུ་དགོས་ཞེས་དགེ་སློང་ངག་དབང་དགེ་ལེགས་ཀྱིས་བསྐུལ་ངོར་༧དྷརྨ་བཛྲ་གྱིས་སྦྱར་བའོ། །  ། །